作者:李賀
標題:南園十三首
內容:花枝草蔓眼中開，小白長紅越女腮。可憐日暮嫣香落，嫁與春風不用媒。宮北田塍曉氣酣，黃桑飲露窣宮簾。長腰健婦偷攀折，將喂吳王八繭蠶。竹裡繰絲挑網車，青蟬獨噪日光斜。桃膠迎夏香琥珀，自課越傭能種瓜。三十未有二十餘，白日長饑小甲蔬。橋頭長老相哀念，因遺戎韜一卷書。男兒何不帶吳鉤，收取關山五十州。請君暫上淩煙閣，若個書生萬戶侯。尋章摘句老鵰蟲，曉月當簾掛玉弓。不見年年遼海上，文章何處哭秋風。長卿牢落悲空舍，曼倩詼諧取自容。見買若耶溪水劍，明朝歸去事猿公。春水初生乳燕飛，黃蜂小尾撲花歸。窗含遠色通書幌，魚擁香鉤近石磯。泉沙軟臥鴛鴦暖，曲岸回篙舴艋遲。瀉酒木欄椒葉蓋，病容扶起種菱絲。邊讓今朝憶蔡邕，無心裁曲臥春風。舍南有竹堪書字，老去溪頭作釣翁。長巒穀口倚嵇家，白晝千峰老翠華。自履藤鞋收石蜜，手牽苔絮長蓴花。松溪黑水新龍卵，桂洞生硝舊馬牙。誰遣虞卿裁道帔，輕綃一匹染朝霞。小樹開朝徑，長茸濕夜煙。柳花驚雪浦，麥雨漲溪田。古剎疏鐘度，遙嵐破月懸。沙頭敲石火，燒竹照漁船。